Se jinbena impjant ġdid għall-iskart kliniku fil-Magħtab minflok l-inċineratur tal-Marsa
Il-gvern se jibda l-proċess biex jibni impjant ġdid għat-trattament tal-iskart kliniku fil-Magħtab. Dan se jieħu post l-inċineratur tal-Marsa. Għall-proġett il-gvern jistma li se jagħmel investiment ta' €50 miljun; bl-ewwel pass se jkun il-ħruġ ta' sejħa għall-offerti għall-istudji ambjentali u d-disinn ta' dan l-impjant. L-Inċineratur tal-Marsa mistenni jitneħħa – bil-pjan tal-Gvern hu li l-iskart kliniku u l-fdalijiet tal-annimali jibdew jinħarqu f'impjant ġdid u aktar modern li se jinbena fil-Magħtab. Fi żjara fl-inċineratur tal-Marsa, il-Ministru għall-Ambjent Aaron Farrugia ħabbar li fil-jiem li ġejjin se toħroġ sejħa għall-offerti għal studji ambjentali u d-disinn tal-impjant, li qal se jkun mgħammar bl-aħħar teknoloġija li hawn fis-suq. "Se nagħmlu sejħa allura għal impjant ġdid. Nafu li dan hu wieħed qadim u b'hekk iridu naraw allura impjant state of the art li jingħaqad mal-kumplessi l-oħra, mal-impjanti l-oħra fil-kumpless ecohive fil-Magħtab. L-impjant il-ġdid se jkun jiswa' madwar €50 miljun," qal il-Ministru għall-Ambjent, Aaron Farrugia. Il-Ministru Farrugia qal li b'dan l-impjant, waqt l-inċinerazzjoni se tkun tista' tiġi ġġenerata enerġija nadifa. Il-Kap Eżekuttiv tal-WasteServ, Richard Bilocca qal li sakemm jitlesta' l-impjant il-ġdid, qegħdin isiru diversi bidiliet fl-inċineratur tal-Marsa biex jonqos l-inkonvenjent għar-residenti tal-madwar. Qal li diġà ġew indirizzati numru ta' kwistjonijiet bħall-ħażna aktar addattata tal-frakassi tal-għadam, tijib fis-sistema ta' trattament tal-ilma maħmuġ u tiketti aktar addattati għall-iskart li jkun dieħel. "Qed naħdmu fuq sistemi li jnaddfu l-arja, fuq sistemi li jtejbu l-operat u barra minn hekk fil-jiem li ġejjin ħa nkunu qed nibagħtu ittra lil kull min iġib skart tal-annimali f'dan l-impjant biex ngħidulhom kif huma b'sagrifiċċji żgħar, b'titjib żgħir fl-operat tagħhom ħa jkunu jistgħu jgħinuna nagħmlu differenza kbira f'dan l-impjant. Dan l-impjant jiddependi fuq kwalità tajba tal-iskart jiġifieri l-iskart jasal hawnhekk frisk – dan qed nitkellmu fuq fdalijiet tal-annimali," qal il-Kap Eżekuttiv tal-WasteServ, Richard Bilocca. Is-Sur Bilocca irrimarka li l-iskart li jittieħed fl-inċineratur tal-Marsa għadu fil-biċċa l-kbira tiegħu jidħol kontaminat, fosthom bi plastik li jagħmel ħsara kbira lill-impjant, kif ukoll annimali mejta u prodotti sekondarji tal-annimali li ta' spiss jitwasslu fi stat avvanzat ta' dekompożizzjoni.